โบรกยันขาย THCOM กำไรขาลง ดาวเทียมดวงใหม่ยังมีความเสี่ยง
โบรกยันขาย THCOM การยิงดาวเทียมดวงใหม่ยังมีความเสี่ยง การใช้งานจากโครงการ NBN ที่ลดลงต่อเนื่อง กดดันกำไรไตรมาส 1/17
5 เม.ย. 2560

บล.เคจีไอ (ประเทศไทย) ระบุในบทวิเคราะห์ (5 เม.ย.) คาดว่ากำไรสุทธิของบริษัท ไทยคม จำกัด (มหาชน) หรือ THCOM ในไตรมาส 1/17 จะอยู่ที่ 302 ล้านบาท ลดลง 57% จากช่วงเดียวกันในปีก่อน แต่พลิกจากขาดทุนสุทธิ 114 ล้านบาทในไตรมาสก่อนหน้า
 
การใช้งานจากโครงการ NBN ที่ลดลงต่อเนื่อง กดดันกำไรในไตรมาส 1/17
คาดว่าผลประกอบการของ THCOM ในไตรมาส 1/60 จะพลิกจากขาดทุนสุทธิ 114 ล้านบาทในไตรมาส 4/59 มาเป็นกำไรสุทธิ 302 ล้านบาท เพราะคาดจะได้แรงหนุนจากกำไรจากอัตราแลกเปลี่ยนประมาณ 189 ล้านบาท จากการที่บริษัทมีหนี้ต่างประเทศอยู่ราว 136.5 ล้านดอลล่าร์สหรัฐ ขณะที่ค่าเงินบาทแข็งขึ้น 4% จากไตรมาสก่อน แต่หากไม่รวมรายการพิเศษ คาดว่ากำไรหลักของ THCOM จะอยู่ที่ 113 ล้านบาท (-15% จากไตรมาสก่อน, -78% จากช่วงเดียวกันในปีก่อน) โดยปัจจัยหลักที่คาดว่าจะกดดันผลการดำเนินงาน คือ ยอดการใช้งานช่องสัญญาณดาวเทียมไอพีสตาร์ (ไทยคม 4) จากลูกค้าในออสเตรเลีย (National Braodband Network หรือ โครงการ NBN) ยังลดลงต่อเนื่อง ตามที่ระบุไว้ในสัญญา
 
คงประมาณการกำไรสุทธิปี 2560-2561 เอาไว้ตามเดิม
ถึงแม้เราจะคาดว่ากำไรหลักในไตรมาส 1/60 จะลดลง แต่ยังคงประมาณการกำไรสุทธิปี 2560 – 2561 เอาไว้ที่ 1.1 พันล้านบาท (-34% จากช่วงเดียวกันในปีก่อน) และ 0.9 พันล้านบาท (-17% จากช่วงเดียวกันในปีก่อน) ตามลำดับ เนื่องจากเรามองว่ายังมี upside จากลูกค้าใหม่ๆ ซึ่ง THCOM ตั้งเป้าว่าจะเซ็นสัญญาได้ภายในปีนี้ ซึ่งได้แก่ 1) ลูกค้าในอินโดนีเซีย และฟิลิปปินส์ ซึ่งคาดว่าจะใช้บริการไอพีสตาร์รวมกันราว 10% ของความสามารถในการให้บริการทั้งหมดของไอพีสตาร์ ซึ่งจะช่วยชดเชยการใช้งานที่จะลดลงจากโครงการ NBN รวมทั้ง บมจ. ทีโอที ไปได้บางส่วน และ 2) อัตราการใช้งานที่เพิ่มขึ้นของดาวเทียมแบบทั่วไป (ไทยคม 5, ไทยคม 6, ไทยคม 7 และไทยคม 8) ที่บริษัทตั้งเป้าเพิ่มจาก 57% ในปี 2559 เป็น 65% ในปี 2560 ซึ่งคาดว่าจะมาจากลูกค้าในประเทศไทยและพม่าเป็นหลัก
 
ยังไม่ได้ข้อสรุปจากรัฐบาลเรื่องการยิงดาวเทียมดวงใหม่
THCOM ยังมีความเสี่ยงด้านกฎเกณฑ์ของทางการในการที่จะยิงดาวเทียมดวงใหม่ เนื่องจากตามสัมปทานในปัจจุบันซึ่งจะหมดอายุในปี 2564 THCOM จะหมดสิทธิ์ใช้งานดาวเทียม iPSTAR, ไทยคม 5 และ ไทยคม 6 ซึ่งทำให้ THCOM ต้องเตรียมหาดาวเทียมดวงใหม่เพื่อให้สามารถดำเนินธุรกิจต่อไปได้ ถึงแม้ว่าบริษัทจะได้รับอนุมัติดาวเทียมใหม่ (ไทยคม 9) จาก กสทช. แล้ว แต่การจะยิงดาวเทียมใหม่ขึ้นบนวงโคจรก็ยังต้องได้รับอนุมัติจากกระทรวงดิจิตอลเพื่อเศรษฐกิจและสังคม และคณะรัฐมนตรี แต่อย่างไรก็ตาม ยังไม่มีข้อสรุปจากรัฐบาลที่ชัดเจนในเรื่องนี้
 
Valuation and action : ยังคงราคาเป้าหมายของ THCOM ไว้ที่ 19.00 บาท คงคำแนะนำขาย